SET บ่ายอ่อนตัว-รอตัวเลขศก.สหรัฐฯคืนนี้แนะลงทุนระยะสั้นเก็บ 3 หุ้นใหญ่ ลุ้นรีบาวด์
SET บ่ายอ่อนตัว รอตัวเลขการจ้างงานนอกภาคเกษตรของสหรัฐฯคืนนี้ เพราะจะเป็นตัวบ่งชี้ถึงการปรับขึ้นอัตราดอกเบี้ของเฟด พร้อมให้แนวรับ 1,520-1,500 แนวต้าน 1,535-1,540 จุด โบรกฯแนะสอย 3 หุ้นใหญ่มีโอกาส Technical Rebound นำโดย KTB, PTT และ CPN
2 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (2 ก.ย.) อ่อนแรงลงจากแรงขายหุ้นบิ๊กแคปหลายตัว ไม่ว่าจะเป็นหุ้นกลุ่มพลังงาน, กลุ่มแบงก์, กลุ่มรับเหมาฯ และหุ้น SCC ถูกขายออกมา ทำให้ตลาดบ้านเราอ่อนกว่าตลาดภูมิภาคที่แกว่งทั้งในแดนบวก-ลบ ทั้งนี้คงจะต้องจับตา Fund Flow อย่างใกล้ชิด ซึ่งตลาดบ้านเราถือว่าไม่ถูกมาก อาจเป็นส่วนหนึ่งทำให้เกิด take profit อีกส่วนอาจขายลดความเสี่ยงก่อนตัวเลขการจ้างงานนอกภาคเกษตรของสหรัฐฯจะออกมาในวันนี้ เพราะจะเป็นตัวบ่งชี้ถึงการปรับขึ้นอัตราดอกเบี้ยของเฟด บ่ายนี้ตลาดฯยังมีโอกาสที่จะย่อตัวลงได้อยู่ พร้อมให้แนวรับ  1,520-1,500 แนวต้าน 1,535-1,540 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้อ่อนแรงเกือบจะมากกว่าที่เราคาดไว้ โดยเจอแรงขายออกมาที่หุ้นขนาดใหญ่หลายตัว ไม่ว่าจะเป็นหุ้นในกลุ่มพลังงาน, กลุ่มแบงก์ รวมถึงกลุ่มรับเหมาฯก็มีหุ้น SCC ที่ถูกขายออกมา ทำให้ตลาดบ้านเราเช้านี้จะดูอ่อนกว่าตลาดหุ้นอื่นในภูมิภาคเอเชียที่เคลื่อนไหวทั้งในแดนบวก-ลบ ส่วนตลาดหุ้นอินโดนีเซีย และตลาดหุ้นฟิลิปินส์ เช้านี้ต่างก็อยู่ในแดนบวก
ทั้งนี้ คงจะต้องจับตาทิศทาง Fund Flow อย่างใกล้ชิด ช่วงนี้ตลาดฯอาจมีแรงเก็งกำไรระยะสั้นเข้ามาบ้าง เพราะตลาดฯปัจจุบันก็ถือว่าไม่ได้ถูกมาก อาจเป็นส่วนหนึ่งที่ทำให้เกิด take profit อีกส่วนหนึ่งก็อาจขายลดความเสี่ยงบ้าง พร้อมให้ติดตามตัวเลขการจ้างงานนอกภาคเกษตรของสหรัฐฯในวันนี้ เพราะจะเป็นตัวบ่งชี้ทิศทางการปรับขึ้นอัตราดอกเบี้ยของธนาคารกลางสหรัฐฯ (เฟด) ต่อไปได้
แนวโน้มการลงทุนในช่วงบ่ายนี้ ตลาดฯยังมีทีท่าว่าจะอ่อนตัวอยู่ ดังนั้นตลาดฯจึงมีโอกาสที่จะย่อตัวลง พร้อมให้แนวรับ 1,520-1,500 จุด ส่วนแนวต้าน 1,535-1,540 จุด
 
บล.ธนชาตระบุในบทวิเคราะห์ (2 ก.ย.) ว่า SET ภาคเช้าปรับลดลงมาปิด Gap ทางเทคนิคบริเวณ 1,520 จุด แล้วช่วงเช้าที่ผ่านมา ระยะสั้นมีจังหวะ Technical Rebound โดยเฉพาะกลุ่มหุ้นขนาดใหญ่ที่ปรับลดลงใกล้แนวรับ อย่าง KTB (แนวรับ 17.7-18.0), PTT (แนวรับ 330) และ CPN (แนวรับ 57-58 บาท) อย่างไรก็ดีกลยุทธ์การลงทุนระยะสั้นยังเน้นไปที่การ “จำกัด” พอร์ตต่อเนื่อง และการ Trading ในจังหวะ Rebound ควรใช้วงเงินจำกัดต่อไป 
ในขณะเดียวกันแนะนำ “ซื้อ”COM7 ด้วยเป้าหมายพื้นฐาน 12 บาท จาก 1) ผลการดำเนินงานไตรมาส 2/59ออกมาดี +31% จากช่วงเดียวกันของปีก่อนที่ 81 ล้านบาท 2) ผลการดำเนินงานครึ่งปีหลังปีนี้จะเร่งตัวขึ้นไปอีกจากการเติบโตของรายได้ธุรกิจเดิม และรายได้เพิ่มจากธุรกิจ iCare และการบริหาร True Shop 3) การเปิดตัว iPhone7 เร็วๆ นี้ จะเป็นปัจจัยหนุนยอดขาย Smart Phone ในช่วง ไตรมาส 3-4/59 และเป็น Sentiment บวงกต่อราคาหุ้นระยะสั้น 3) การรับรู้รายได้จากธุรกิจ iCare และ True Shop เต็มที่ในปี 2560 จะเป็นปัจจัยหนุนกำไรเติบโต 35% และ 4) ในทางเทคนิค ราคาหุ้นมีแนวโน้มทดสดสอบ 12.00 บาท ที่เป็นจุดสูงสุดเดิม และเป้าหมายถัดไปที่ 13.20 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า  
PTT    มูลค่าการซื้อขาย 2,219.88 ล้านบาท ปิดที่ 334.00 บาท ลดลง  11.00 บาท
KBANK  มูลค่าการซื้อขาย 1,855.53 ล้านบาท ปิดที่ 194.00 บาท ลดลง   5.00 บาท
KTB    มูลค่าการซื้อขาย 1,830.03 ล้านบาท ปิดที่  18.20 บาท ลดลง   0.40 บาท
SCC    มูลค่าการซื้อขาย 1,602.75 ล้านบาท ปิดที่ 540.00 บาท ลดลง   8.00 บาท
CPN    มูลค่าการซื้อขาย   974.15 ล้านบาท ปิดที่  58.00 บาท ลดลง   2.75 บาท
 